1............ Indledning. 3

2............ Formålsbestemte indtægter til EGFL.. 3

3............ Bemærkninger angående den foreløbige gennemførelse af EGFL-budgettet for 2013. 4

4............ Forbrug af formålsbestemte indtægter til EGFL.. 7

5............ Konklusion. 7

bilag 1: || Foreløbigt forbrug af EGFL-bevillinger pr. 30.9.2013

1. Indledning

Bilag 1 viser budgettets faktiske udnyttelsesgrad i perioden 16. oktober 2012 til 30. september 2013 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. I tilfælde af at dele af disse indtægter ikke anvendes, vil de automatisk blive fremført til det følgende regnskabsår.[2]

EGFL's budget for 2013 omfattede både Kommissionens seneste vurdering af behovet for at finansiere de forventede udgifter til markedsforanstaltninger og direkte støtte, skøn over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne i EGFL's budget for 2013 hensyn til de forventede samlede formålsbestemte indtægter og anmodede i budgettet for 2013 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2013 anslog Kommissionen de disponible formålsbestemte indtægter til 1 533 mio. EUR. Det drejer sig om følgende:

– De formålsbestemte indtægter, der forventedes genereret i løbet af regnskabsåret 2013, blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabsafslutning og 161 mio. EUR fra uregelmæssigheder. Indtægterne fra mælkeafgiften blev anslået til 78 mio. EUR.

– De formålsbestemte indtægter, der forventes at blive fremført fra regnskabsåret 2012 til 2013, blev anslået til 905 mio. EUR (herunder den resterende saldo fra sukkeromstruktureringsfonden, der blev anslået til 675 mio. EUR).

I budgettet for 2013 afsatte Kommissionen disse oprindeligt anslåede indtægter på 1 533 mio. EUR til to ordninger. Det drejer sig om følgende:

– 500 mio. EUR blev afsat til driftsfondene for producentorganisationer i sektoren for frugt og grøntsager.

– 1 033 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

Af bilag 1, som viser den foreløbige gennemførelse af 2013-budgettet frem til den 30. september 2013, fremgår de budgetbevillinger på artikelniveau til sektoren for frugt og grøntsager og sektoren for afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger i budgettet for 2013 sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL-budgettet for 2013

I bilag 1 vises budgettets foreløbige udnyttelsesgrad i perioden 16. oktober 2012 til 30. september 2013. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største forskelle mellem den faktiske og den forventede gennemførelse af 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 313,4 mio. EUR højere end de afsatte budgetbevillinger som fastsat ved indikatorniveauet pr. 30. september 2013. Denne forskel er en nettovirkning af gennemførelsesmønstrene i sektorerne for frugt og grøntsager, vin, svinekød og fjerkræ.

3.1.1. Frugt og grøntsager (+403,2 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning på budgettet for 2013 (NB: se nærmere enkeltheder ovenfor i punkt 2). Dette forbrugsniveau skyldes anvendelsen af indikatoren for perioden indtil den 30. september 2013 på de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 30. september 2013 var blevet anvendt på de samlede bevillinger, der forventes at være til rådighed til at finansiere denne sektor. Som anført under punkt 2 vil de samlede midler, der forventes at være til rådighed for denne sektor, bestå af de vedtagne budgetbevillinger på 611 mio. EUR og de formålsbestemte indtægter til denne sektor, der anslås til 500 mio. EUR. Hvis indikatoren således var blevet anvendt på de samlede midler på 1 111 mio. EUR, der forventes at være til rådighed for denne sektor, ville der være et underforbrug på ‑29,7 mio. EUR, hvilket udgør nettovirkningen af et forventet underforbrug i forbindelse med både producentorganisationer og skolefrugtordningen og hurtigere brug af bevillingerne til støtte af producentsammenslutninger.

På baggrund af medlemsstaternes afholdte og planlagte udgifter til driftsfondene for producentorganisationer og ordninger for foreløbig anerkendelse i 2013 vurderer Kommissionen på nuværende tidspunkt, at når der tages hensyn til formålsbestemte indtægter til denne sektor, vil de disponible midler ikke være tilstrækkelige til at dække behovene i sektoren, og der bør overføres yderligere bevillinger til sektoren for at dække dens behov fuldt ud.

3.1.2. Produkter fra vinsektoren (‑48,4 mio. EUR)

Et langsommere forbrug af disponible bevillinger til vinsektoren skyldes et langsommere forbrug end tidligere af rammebeløbene for vin på dette tidspunkt af året i nogle af medlemsstaterne, mens indikatoren bygger på betalingstempoet historisk set. De ændringer i lovgivningen om finansieringsrammen for vinsektoren, som Kommissionen har foreslået for at lette gennemførelsen af visse foranstaltninger, blev vedtaget af forvaltningsudvalget i juli 2013. Derfor forventer Kommissionen, at medlemsstaternes betalingstempo øges hen imod slutningen af året. Det nuværende underforbrug er mindre end halvt så stort som det, der blev konstateret i juli 2013. På grundlag af yderligere oplysninger fra medlemsstaterne forventer Kommissionen imidlertid på nuværende tidspunkt en næsten fuldstændig gennemførelse af budgettet for 2013, for så vidt angår finansieringsrammen for vinsektoren.

3.1.3. Svinekød, æg og fjerkræ, biavl og andre animalske produkter (‑29,5 mio. EUR)

Det lavere bevillingsforbrug i denne artikel skyldes udviklingen i fjerkræsektoren efter de gradvise nedskæringer i eksportrestitutionerne i oktober 2012 og februar 2013 og deres endelige afskaffelse i juli 2013. Eftersom der ikke har været nogen væsentlig forskel i de eksporterede mængder, forventes de samlede udgifter til denne foranstaltning at være lavere end anslået ved udarbejdelsen af budgettet for 2013, hvilket medfører et underforbrug for denne artikel ved året udgang.

3.2. Direkte støtte

Forbruget af bevillinger til direkte støtte var 704,6 mio. EUR højere end det niveau, der var fastsat af indikatoren pr. 30. september 2013.

3.2.1. Afkoblet direkte støtte (+759,2 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes anvendelsen af indikatoren for perioden indtil den 30. september 2013 for de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 30. september 2013 var blevet anvendt på de samlede bevillinger, der forventes at være til rådighed til at finansiere afkoblet direkte støtte. Som anført i punkt 2 vil de samlede midler, der forventes at være til rådighed for afkoblet direkte støtte, bestå af de vedtagne budgetbevillinger på 38 076 mio. EUR og de formålsbestemte indtægter til afkoblet direkte støtte, der anslås at udgøre 1 033 mio. EUR. Hvis indikatoren derfor var blevet anvendt på de samlede finansieringsmidler på 39 109 mio. EUR, der forventes at være til rådighed for afkoblet direkte støtte, ville der være blevet konstateret et lille underforbrug på ‑273,6 mio. EUR.

Denne forskel skyldes selve beregningen af indikatoren for enkeltbetalingsordningen (baseret på betalingstempoet i 2012, men under hensyntagen til de faktiske betalinger i årets to første måneder), som på nuværende tidspunkt er 100 % sammenlignet med den faktiske gennemførelse frem til den 30. september 2013 på 99,2 %[3]. På den anden side har medlemsstaterne allerede et overforbrug af de anslåede bevillinger til den generelle arealbetalingsordning i budgettet på ca. 0,2 %. Med hensyn til afkoblet direkte støtte i henhold til artikel 68 forventes medlemsstaternes gennemførelse i 2013 at nå op på niveauet for de vedtagne budgetbevillinger.

Kommissionen forventer, at de disponible bevillinger og formålsbestemte indtægter er tilstrækkelige til at dække den faktiske gennemførelse af denne artikel. På nuværende tidspunkt er den faktiske gennemførelse for denne sektor på 99,3 % af det skønnede nettobeløb, og Kommissionen forventer et let nettounderforbrug på budgettet for afkoblet direkte støtte.

3.2.2. Anden direkte støtte (– 54 mio. EUR)

Denne forskel i forbruget af vedtagne bevillinger til anden direkte støtte sammenlignet med indikatorniveauet den 30. september 2013 skyldes en lidt langsommere gennemførelse for visse ordninger, især for ordningen med koblet direkte støtte under artikel 68 og yderligere beløb til producenter af sukkerroer og sukkerrør samt de betydelige korrektioner, som nogle medlemsstater har meddelt. På den anden side blev det budget, der var til rådighed til betalinger af direkte støtte under POSEI, overskredet efter vedtagelsen af Rådets forordning (EU) nr. 228/2013, som godkendte en engangsudbetaling af en præmie til bananproducenter i regnskabsåret 2013.

Trods overforbruget under POSEI-ordningen vurderer Kommissionen på nuværende tidspunkt, at der bliver tale om et let underforbrug for ordningerne under denne artikel.

3.3. Revision af landbrugsudgifter 3.3.1. Afslutning af foregående års regnskaber (+200 mio. EUR)

Alle de afgørelser i forbindelse med regnskabsafslutningen, der forventes inden udgangen af regnskabsåret 2013, er truffet af Kommissionen. Resultatet af disse afgørelser er, at Kommissionen foretog positive korrektioner til fordel for medlemsstaterne på ca. 6 mio. EUR. Der forventes yderligere korrektioner som følge af medlemsstaternes misligholdelse af betalingsfrister, som vil blive fremlagt for fondskomitéen i november 2013.

Det bør påpeges, at Kommissionen i sin ændringsskrivelse for 2013 har foreslået korrektioner på ‑56 mio. EUR baseret på den gennemsnitlige udnyttelse de foregående år, eftersom sådanne korrektioner ikke er forudsigelige. I det nye budgetforslag, som blev udarbejdet i november efter det fejlslåede første møde, er dette beløb øget til ‑100 mio. EUR. Slutteligt vedtog budgetmyndigheden – efter forliget den 5. december 2012 – budgettet for 2013, hvor beløbet er endelig fastsat til – 200 mio. EUR.

Derfor vil Kommissionen som følge af ovennævnte korrektioner og de negative udgifter på –200 mio. EUR skulle dække det deraf følgende underskud af negative budgetbevillinger ved at overføre positive budgetbevillinger fra andre poster for at lukke denne budgetpost i 2013.

4. Forbrug af formålsbestemte indtægter til EGFL

Tabellen i bilag 1 viser, at der pr. 30. september 2013 var opkrævet formålsbestemte indtægter på 681,7 mio. EUR. Det drejer sig om følgende:

– Indtægterne fra korrektioner fra den efterprøvende regnskabsafslutning beløb sig til 457,2 mio. EUR med forventning om betydelige ekstrabeløb i slutningen af regnskabsåret som følge af ad-hoc-afgørelsen om efterprøvende regnskabsafslutning nr. 42, som blev vedtaget af Kommissionen i august 2013.

– Indtægterne fra uregelmæssigheder beløb sig til ca. 144,4 mio. EUR, og yderligere beløb forventes at indgå ved regnskabsårets udgang.

– Hovedparten af indtægterne fra mælkeafgiften er på nuværende tidspunkt opkrævet og beløber sig til ca. 80,1 mio. EUR.

De formålsbestemte indtægter, der slutteligt blev fremført fra 2012 til 2013, beløb sig til 1 245,6 mio. EUR, herunder den saldo på ca. 755 mio. EUR i den midlertidige sukkeromstruktureringsfond, der var tilbage, efter at alle forfaldne betalinger under denne fond var foretaget. Dette beløb er væsentligt højere end det oprindeligt anslåede beløb på 905 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 30. september 2013 til 1 927,2 mio. EUR og forventes at stige yderligere inden regnskabsårets udgang.

5. Konklusion

Det foreløbige forbrug af EGFL-budgetbevillinger i 2013 for perioden indtil den 30. september 2013 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 1 184,1 mio. EUR.

Der rådes allerede over formålsbestemte indtægter på 1 927,2 mio. EUR, og det forventes, at der vil blive opkrævet yderligere beløb i 2013. På nuværende tidspunkt mener Kommissionen, at de formålsbestemte indtægter, der vil være til rådighed ved årets udgang, kombineret med et muligt underforbrug i andre dele af budgettet, vil være tilstrækkelige til at dække alle finansieringsbehovene på budgettet for 2013, herunder de forventede behov vedrørende de negative udgifter i forbindelse med regnskabsafslutning. Kommissionen forventer desuden, at alle vedtagne bevillinger på budgettet for 2013 og en del af de formålsbestemte indtægter, der er opkrævet i 2013, vil blive anvendt. Den resterende del af disse formålsbestemte indtægter, der på nuværende tidspunkt anslås til 615 mio. EUR, vil blive overført til regnskabsåret 2014 og er allerede taget i betragtning i ændringsskrivelse nr. 2/2014, som p.t. drøftes af budgetmyndigheden.

[1] EUT L 209 af 11.8.2005, s. 1.

[2] Ved artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsættes, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.

[3] Forbrugsniveauet for afkoblet direkte støtte beregnes som en procentdel af det budgetterede behov, herunder de formålsbestemte indtægter for enkeltbetalingsordningen.

BILAG 1